Maria de Lourdes Modesto

Maria de Lourdes Modesto (Beja, 1930eko ekainaren 1a – Lisboa, 2022ko uztailaren 19a) portugaldar sukaldaria izan zen.

 Bizitza 
1958an hasi zuen telebistako ibilbidea. Lisboako Lizeo Frantsesean Eskulanak irakasten ari zela, Rádio e Televisão de Portugalek kulturaren inguruko programa bat aurkeztera gonbidatu zuen (Molièreren Monsieur de Pourceaugnac antzezlanean emanaldi nabarmen baten ondoren, non irrati-kateko talde bat egon zen). Portugalgo telebista publikoan aurkeztu zuen, hamabi urtez, herrialdeko historian sukaldaritza programarik ezagunena. Bere estilo bereziak eta «zuzeneko sukaldaritzak» publiko ugari irabazi zizkioten. Alentejoko sukaldaritzarako zuen zaletasunetik sortutako formatuaren arrakastak bere ikuspegia zabaltzera eta Portugalgo eta Frantziako gastronomia aztertzera bultzatu zuen. Hainbat sukaldaritza liburu idatzi zituen, besteak beste, Grande Enciclopédia da Cozinha, Cozinha Tradicional Portuguesa (Portugalen gehien saltzen den sukaldaritza liburua) eta Receitas Escolhidas.

Francine Dupré izengoitia erabiliz, Vaqueiro margarinaren publizitate kanpainetarako errezetak prestatu zituen. 1970eko hamarkadan Sem Sal proiektuan parte hartu zuen. 1982an Turismoko Estatu Idazkariak Portugalgo sukaldaritza sustatzeko sortutako lan-taldeko kide izan zen.

«Portugalgo gastronomiaren diva» bezala ezaguna egin zen. José Quitériok «suaren zaindari gero eta arraroagoetako bat» bezala goraipatu zuen, eta The New York Times egunkariak «Portugalgo Julia Child» deitu zion 1987ko martxoaren 4ko artikuluan.

2004ko ekainaren 9an Merezimenduaren Ordenako komandante izendatu zuten. 2022ko uztailaren 19an hil zen, 92 urte zituela.

 Liburuak 

 Cozinha Tradicional Portuguesa (1981)
 Cozinhar com vegetais (2006)
 Queijos portugueses: e um olhar gastronómico sobre famosos queijos europeus (2007)
 Cogumelos do campo até à mesa - conhecer, conservar e cozinhar (2010)
 Sabores com história (2014)

 Erreferentziak 

 Kanpo estekak 

Kategoria:Bejatarrak
Kategoria:Portugalgo sukaldariak
Kategoria:Emakume sukaldariak
Kategoria:Portugalgo telebista aurkezleak
Kategoria:Emakume telebista aurkezleak
Kategoria:Portugalgo fikzioz kanpoko idazleak
Kategoria:Sukaldaritzako liburuen egileak
Kategoria:Lisboan hildakoak